Las Vegas-skietery dodelikste in VSA se geskiedenisFoto: (Chase Stevens/Las Vegas Review-Journal via AP) Die tragedie by ŉ musiekfees in Las Vegas in die VSA toe ŉ skieter Sondagaand op duisende konsertgangers geskiet het, is die dodelikste massa-skietvoorval in die Amerikaanse geskiedenis. Minstens 50 mense is dood en meer as 400 gewond toe ŉ man vanuit die 32ste vloer van ŉ hotel vir minstens twee minute op die skare losgebrand het voordat hy glo selfmoord gepleeg het. Duisende mense het paniekerig van die toneel weggehardloop terwyl wetstoepassingsbeamptes probeer het om die skieter op te spoor. Konsertgangers, sommige met bloed op hul klere, het ná die aanval verdwaas in die strate rondgestaan. Die voorlopige dodetal, wat volgens die polisie verder kan styg, is hoër as die dodetal van die massaskietery verlede jaar by ŉ nagklub in Orlando. Polisiebeamptes het die Las Vegas-skieter intussen as Stephen Paddock (64) geïdentifiseer, maar gesê die motief vir die skietery is nog nie bekend nie. Foto: (Chase Stevens/Las Vegas Review-Journal via AP) Joseph Lombardo, ŉ polisiewoordvoerder, het aan verslaggewers gesê Paddock word nie met enige militante groepe verbind nie. “Ons het geen idee wat sy geloofsoortuigings was nie. Ons het talle vuurwapens in die kamer wat hy beset het gekry,” het Lombardo gesê. Owerhede het gesê hulle het Paddock se kamermaat, Marilou Danley, opgespoor. Lombardo het nie genoem of Danley by die skietery betrokke was nie. Die polisie het ook op twee voertuie afgekom wat aan Paddock behoort. ŉ Video wat tydens die aanval geneem is toon hoe mense van die toneel vlug terwyl ŉ geluid soortgelyk aan dié van outomatiese vuurwapens gehoor kan word. “Dit het soos vuurwerk geklink. Mense het op die grond neergeval. Dit het net aangegaan,” het Steve Smith (45), ŉ man van Phoenix, Arizona, wat op die toneel was gesê. Foto: (AP Photo/John Locher) “Daar was seker 100 skote op ŉ slag. Dit het geklink asof hy herlaai en dan gaan dit weer voort,” het Smith gesê. Mike McGarry (53), nog ŉ ooggetuie, het ook vertel hoe hy gehoor het hoe honderde skote afgevuur word. “Dit was gek van vrees. Ek het bo-op die kinders gelê. Hulle is 20 jaar oud. Ek is 53. Ek het ŉ goeie lewe agter die rug,” het hy gesê. Op sy T-hemp op sy rug kan skoenmerke gesien word soos mense in paniek oor hom gehardloop het. Volgens ooggetuies het casino’s in die gebied hul deure gesluit tydens die voorval om potensiële aanvallers buite te hou. Pres. Donald Trump het op Twitter sy medelye met die slagoffers en hul families betuig. “God seën julle,” het hy geskryf. Lees alle vorige berigte oor die Las Vegas-skietvoorval op Maroela Media.